ማህበሩ ወረርሽኙን ለመከላከል ሁሉም ያለልዩነት ሊቆም እንደሚገባ ገለጸ
 አዲስ አበባ፡- በዓለም አቀፍ ደረጃ የተከሰተውን የኮሮና ቫይረስ ለመከላከል ልዩነትን የሚፈጥሩ የፖለቲካ አጀንዳዎችን ወደጎን በመተው በአንድነት መቆም እንደሚያስፈልግ የቀድሞ የኢትዮጵያ ሠራዊት የድጋፍና የልማት ማህበር ፕሬዚዳንት ሃምሳ አለቃ ብርሃኑ አማረ ገለጹ።  ሃምሳ አለቃ ብርሃኑ በተለይ ለኢትዮጵያ ፕሬስ ድርጅት እንደተናገሩት፤ የሰው ልጆችን በማስጨነቅ ላይ ያለውና መፍትሔ የጠፋለትን ወረርሽኝ ለመከላከል የልዩነት ፖለቲካ አጀንዳዎችን በመተው ለአገር አደጋ የሆነውን ቫይረስ በአንድነት በመቆም ለመከላከል መተባበር ይገባል።  ማህበሩ በመላው አገሪቱ 243 ቅርንጫፎችና ከአንድ ሚሊዮን በላይ የሚሆኑ አባላት ያሉት መሆኑን የገለጹት ሃምሳ አለቃ ብርሃኑ፣ አባላቱ በሚኖረባቸው አካባቢዎች ሁሉ ከጤና ባለሙያዎች ጋር በመሆን ከመንግሥት የሚወጡ መረጃዎችን ለህብረተሰቡ በማድረስና የግንዛቤ ማስጨበጫ ሥራዎችን በመሥራት ላይ መሆናቸውን አመልክተዋል። የተለያዩ ድጋፎችንም በማድረግ ላይ እንዳሉ አብራርተዋል።  የኮሮና ወረርሽኝ በአገራችን ከተከሰተ ጀምሮ ማህበሩ የለተያዩ ሥራዎችን በማከናወን ላይ እንዳለ የጠቆሙት የማህበሩ ፕሬዚዳንት፣ በዚህም መሰረት ማህበሩ በኦሮሚያ፣ በአማራና በደቡብ ክልል የሚገኙ ቅርንጫፎች 270 ሺህ ብር ድጋፍ ማድረጉን ገልጸዋል። ከዚህም በተጨማሪ ለአቅመ ደካሞችም እንደ ዘይትና ዱቄት ያሉ ቁሳቁስን ድጋፍ እንዳደረጉ ተናግረዋል። ሌሎችም ያላቸውን ፖለቲካዊም ሆነ ሌላ ልዩነትን ወደጎን በመሆን በድንገት የተከሰተውን ወረርሽኝ ለመከላከል መተባበር እንደሚጠበቅባው አመልክተዋል። የቀድሞ የኢትዮጵያ ሠራዊት ከዚህም ቀደም ለአገር ህልውና የበኩሉን አስተዋፅኦ ሲያደርግ የነበረ ሠራዊት እንደነበር ያስታወሱት የማህበሩ ፕሬዚዳንት፣ ዛሬም እንደ ዓለም የመጣውን ይህን ክፉ ወረርሽኝ ለመዋጋት የሚጠበቅበትን ሁሉ ለማድረግ ዝግጁ መሆኑንም አስረድተዋል።  ‹‹የህክምና ባለሙያዎቻችን በወረርሽኙ ምክንያት እንደ ወታደር ግዳጅ ላይ ናቸው። ህብረተሰቡም ይህን ተረድቶ ከህክምና ባለሙያዎች የሚተላለፈውን መልዕክት ተግባራዊ በማድረግና ከቤት ባለመውጣት የቫይረሱን ስርጭት ለመግታት የበኩሉን አስተ ዋጽዖ መወጣት አለበት›› ሲሉም አሳስበዋል። ፖለቲ ከኞችም በአንድ ላይ በመቆም ይህን አስከፊ ጊዜ ህዝ ብንና አገርን ለማሻገር መሥራት እንደሚኖርባቸው ተናግረዋል። አዲስ ዘመን ሚያዝያ 27/2012ሐይማኖት ከበደ